ROZHODNUTIE KOMISIE
z 11. júla 2005
o harmonizovanom využívaní rádiového frekvenčného spektra v pásme 5 GHz na zavedenie bezdrôtových prístupových systémov vrátane rádiových miestnych počítačových sietí LAN (WAS/RLAN)
[oznámené pod číslom K(2005) 2467]
(Text s významom pre EHP)
(2005/513/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 3,
keďže:
(1)
Odporúčanie Komisie z 20. marca 2003 o harmonizácii pri zabezpečovaní verejného prístupu prostredníctvom rádiových miestnych počítačových sietí v Spoločenstve (2) odporúčalo členským štátom umožniť verejný prístup prostredníctvom rádiových miestnych počítačových sietí a služieb RLAN v dostupnom 5 GHz pásme.
(2)
Tiež sa uvažuje, že by bola potrebná ďalšia harmonizácia najmä pásma 5 GHz v rámci rozhodnutia č. 676/2002/ES s cieľom zabezpečiť, aby pásmo bolo dostupné pre rádiové miestne počítačové siete LAN vo všetkých členských štátoch a odľahčiť narastajúce preťaženie 2,4 GHz pásma, ktoré je určené pre rádiové miestne počítačové siete RLAN na základe rozhodnutia (01)07 Európskeho rádiokomunikačného výboru (3).
(3)
Svetová rádiokomunikačná konferencia 2003 (WRC-03) pridelila príslušné časti 5 GHz pásma mobilnej službe s výnimkou leteckej mobilnej služby a pridelila jej najvyššiu prioritu (prednostná služba) vo všetkých regiónoch Medzinárodnej telekomunikačnej únie (ITU), berúc do úvahy potrebu chrániť ďalšie prednostné služby týchto frekvenčných pásiem.
(4)
WRC-03 prijala uznesenie 229 ITU-R o využívaní pásiem 5 150-5 250, 5 250-5 350 MHz a 5 470-5 725 MHz mobilnou službou na zavedenie bezdrôtových prístupových systémov vrátane rádiových miestnych počítačových sietí LAN, čo bolo podnetom na ďalšiu európsku harmonizáciu, aby bol systémom RLAN umožnený rýchly prístup do Európskej únie.
(5)
S perspektívou takejto harmonizácie Komisia 23. decembra 2003 vydala mandát (4) Európskej konferencii poštových a telekomunikačných správ (CEPT) podľa článku 4 ods. 2 rozhodnutia č. 676/2002/ES o harmonizácii rádiového spektra v 5 GHz pásme na používanie rádiových miestnych počítačových sietí LAN.
(6)
Následkom tohto mandátu CEPT prostredníctvom svojho Elektronického komunikačného výboru definovala vo svojej správe (5) z 12. novembra 2004 a vo svojom rozhodnutí EHS/DEC(04)08 z 12. novembra 2004 špecifické technické a prevádzkové podmienky na používanie špecifických frekvencií v 5 GHz pásme, ktoré sú prijateľné pre Komisiu a Výbor pre rádiové spektrum a mali by sa uplatňovať v Spoločenstve na zabezpečenie rozvoja bezdrôtových prístupových systémov WAS/RLAN na harmonizovanom základe.
(7)
Zariadenia bezdrôtových prístupových systémov a rádiových miestnych počítačových sietí (WAS/RLAN) musia spĺňať požiadavky smernice Európskeho parlamentu a Rady 1999/5/ES z 9. marca 1999 o rádiovom zariadení a koncových telekomunikačných zariadeniach a o vzájomnom uznávaní ich zhody (6). Článok 3.2 zaväzuje výrobcov zabezpečiť, aby zariadenie nespôsobovalo škodlivé rušenie iným používateľom spektra.
(8)
V niektorých členských štátoch je potrebné prevádzkovať vojenské a meteorologické radary v pásmach medzi 5 250 a 5 850 MHz, čo si vyžaduje špecifickú ochranu voči škodlivému rušeniu WAS/RLAN.
(9)
Je tiež potrebné určiť príslušné limity ekvivalentného izotropného vyžiareného výkonu a prevádzkové obmedzenia, ako napr. obmedzenia na použitie rádiových prístupových systémov a rádiových miestnych počítačových sietí (WAS/RLAN) vo vnútorných priestoroch (indoor), najmä vo frekvenčnom pásme 5 150-5 350 MHz, kvôli ochrane systémov družicovej služby na prieskum Zeme (aktívnej), na prieskum vesmíru (aktívnej) a napájacích spojov pre mobilnú družicovú službu.
(10)
Tak ako je uvedené v správe CEPT, zdieľanie frekvenčných pásiem 5 250-5 350 MHz a 5 470-5 725 MHz radarmi rádiodeterminačnej služby a rádiovými prístupovými systémami a rádiovými sieťami LAN WAS/RLAN je možné len za podmienky obmedzenia výkonu a použitia zmierňovacích techník, ktoré zabezpečia, že bezdrôtové prístupové systémy a rádiové miestne počítačové siete LAN (WAS/RLAN) nebudú rušiť radarové aplikácie/systémy. Z tohto dôvodu boli automatická regulácia výkonu vysielača (TPC) a systém pre dynamický výber frekvencie (DFS) zahrnuté do harmonizovanej normy EN 301 893 (7), ktorú vypracoval Európsky inštitút pre telekomunikačné normy (ETSI), aby poskytol základ zhody pre zariadenia bezdrôtových prístupových systémov a rádiových miestnych počítačových sietí LAN (WAS/RLAN) so smernicou 1999/5/ES. Automatická regulácia výkonu vysielača (TPC) v bezdrôtových prístupových systémoch a rádiových miestnych počítačových sieťach LAN (WAS/RLAN) v pásmach 5 250-5 350 MHz a 5 470-5 725 MHz by umožnila zdieľanie spektra so satelitnou službou tým, že by došlo k značnému zníženiu celkového rušenia. Systém pre dynamický výber frekvencie DFS, ktorý v súlade s požiadavkami na detekciu, prevádzku a citlivosť, ktoré sú stanovené v prílohe I k odporúčaniu ITU-R M. 1652 (8), bráni tomu, aby bezdrôtové prístupové systémy a rádiové miestne počítačové siete LAN (WAS/RLAN) používali frekvencie, ktoré používajú radary. Na účely zabezpečenia ochrany radarových systémov s pevne nastavenou frekvenciou sa bude monitorovať efektívnosť zmierňovacích techník uvedených v EN 301 893. Toto bude predmetom možnej revízie s ohľadom na budúci vývoj, vychádzajúc zo štúdie vhodných skúšobných metód a postupov zmierňovacích techník členských štátov.
(11)
Na úrovni Spoločenstva a ITU sa uznáva, že sú potrebné ďalšie štúdie a vývoj alternatívnych technických/prevádzkových podmienok pre bezdrôtové prístupové siete a rádiové miestne počítačové siete pri stálom zabezpečení príslušnej ochrany ďalších primárnych služieb, a to najmä rádiolokácie. Odporúča sa, aby národné správy uskutočnili skúšobné a meracie kampane na uľahčenie koexistencie rôznych služieb. Takéto štúdie a rozvoj sa zohľadnia pri budúcej revízii tohto rozhodnutia.
(12)
Opatrenia stanovené v tomto rozhodnutí sú v súlade so stanoviskom Výboru pre rádiové spektrum,
PRIJALA TOTO ROZHODNUTIE:
Článok 1
Účelom tohto rozhodnutia je harmonizovať podmienky dostupnosti a efektívneho využívania frekvenčných pásiem 5 150-5 350 MHz a 5 470-5 725 MHz pre bezdrôtové prístupové systémy vrátane rádiových sietí LAN (WAS/RLAN).
Článok 2
Na účely tohto rozhodnutia sa uplatňujú tieto pojmy:
a)
„Bezdrôtové prístupové systémy vrátane rádiových sietí LAN (WAS/RLAN)“ znamená širokopásmové rádiové systémy, ktoré umožňujú bezdrôtový prístup pre verejné a súkromné aplikácie bez ohľadu na príslušnú topológiu siete.
b)
„Používanie vo vnútorných priestoroch“ znamená používanie v budove vrátane miest, ktoré sú na to prispôsobené, ako napr. lietadlo, v ktorom tienenie typicky poskytne potrebný útlm na zabezpečenie zdieľania s ostatnými službami.
c)
„Stredný ekvivalentný izotropne vyžiarený výkon (e.i.r.p.)“ znamená e.i.r.p. počas prenosového impulzu, ktorý zodpovedá najvyššiemu výkonu, ak sa použije riadenie výkonu.
Článok 3
Členské štáty najneskôr do31. októbra 2005 určia frekvenčné pásma 5 150-5 350 MHz a 5 470-5 725 MHz a príjmu všetky primerané opatrenia, ktoré sa na ne vzťahujú, na zavedenie bezdrôtových prístupových systémov a rádiových miestnych počítačových sietí WAS/RLAN podľa špecifických podmienok, ktoré sú stanovené v článku 4.
Článok 4
1. Vo frekvenčnom pásme 5 150-5 350 MHz sú bezdrôtové prístupové systémy a rádiové miestne počítačové siete (WAS/RLAN) obmedzené na používanie vo vnútorných priestoroch s maximálnou hodnotou stredného e.i.r.p. 200 mW.
Ďalej je obmedzená maximálna hustota stredného e.i.r.p.
a)
na 0,25 mW/25 kHz v každom 25 kHz pásme, v pásme 5 150-5 250 MHz a
b)
na 10 mW/MHz v každom 1 MHz pásme, v pásme 5 250-5 350 MHz.
2. Vo frekvenčnom pásme 5 470-5 725 MHz je pre WAS/RLAN vo vnútorných priestoroch a vonku obmedzená maximálna hodnota stredného e.i.r.p. na 1 W a maximálna hustota stredného e.i.r.p. na 50 mW/MHz v každom 1 MHz pásma.
3. Bezdrôtové prístupové systémy a miestne rádiové počítačové siete (WAS/RLAN), ktoré sú prevádzkované v pásmach 5 250-5 350 MHz a 5 470-5 725 MHz musia používať automatickú reguláciu výkonu vysielača, ktorá v priemere zabezpečí potlačenie maximálneho povoleného výstupného výkonu zariadenia minimálne o 3 dB.
Ak sa nepoužije automatická regulácia výkonu, musí byť maximálna hodnota stredného e.i.r.p. a príslušnej priemernej hustoty e.i.r.p. pre 5 250-5 350 MHz a 5 470-5 725 MHz pásma znížená o 3 dB.
4. Bezdrôtové prístupové systémy a rádiové miestne počítačové siete (WAS/RLAN), ktoré sú prevádzkované v pásmach 5 250-5 350 MHz a 5 470-5 725 MHz musia používať zmierňovaciu techniku, ktorá zabezpečí minimálne rovnakú ochranu, ako je uvedená v požiadavkách na zisťovanie, prevádzkovanie a odozvu v EN 301 893 na zabezpečenie kompatibilnej prevádzky s rádiodeterminačnými systémami. Takáto zmierňovacia technika vyrovná pravdepodobnosť výberu špecifického kanála pre všetky dostupné kanály s cieľom zabezpečiť v priemere takmer jednotné rozloženie zaťaženia spektra.
5. Členské štáty kontrolujú pravidelne túto mitigačnú techniku a podávajú správu Komisii.
Článok 5
Toto rozhodnutie je určené členským štátom.
V Bruseli 11. júla 2005